section_heading: Eurocup Formula Renault 2.0
paragraph_text: Sljedeće 2011. vozio je punu sezonu kao stalni vozač za momčad Koiranen Motorsport u bolidu Barazi-Epsilon FR2.0-10, a momčadski kolege su mu bili: Carlos Sainz, Joni Wiman, John Bryant-Meisner i Hans Villemi. Sezona je započela 16. travnja na stazi Aragón, a sastojala se od sedam rundi, gdje su se vozile po dvije utrke na svakoj rundi. Nakon što je u prve tri utrke, dva puta završio u bodovima, Kvjat je u četvrtoj utrci na Spa-Francorchampsu stigao do prve pobjede u sezoni. Na drugoj utrci treće runde na Nürburgringu, Rus stiže do druge i posljednje pobjede. Do kraja sezone još je osvojio četiri postolja, po jedno na stazama Barcelona i Hungaroring, i dva postolja na stazi Paul Ricard. S osvojenih 155 bodova, sezonu je završio na trećem mjestu u ukupnom poretku iza Sainza i prvaka Robina Frijnsa.<ref> Formula Renault 2.0 Eurocup 2011 standings - Driver Database. Pristupljeno 6. siječnja 2021.